Papersnake/gushiwen huggingface dataset:
和王给事易简殿试举人五首 其五 唱名
程俱（宋代）

万里烟霄羽翼生，肉飞安用漱华清。绯头黄尾何劳记，紫籍青书故自明。

香扑赐袍迷草色，风传宫漏出花声。骐骝一一充闲厩，千里那闻驾屡更。
好事近
辛弃疾（宋代）

医者索酬劳，那得许多钱物。只有一个整整，也盒盘盛得。

下官有舞转凄惶，剩得几枝笛。观着这般火色，告妈妈将息。
此君室 其六
方岳（宋代）

翛然数竿玉，带以一溪水。惟我有是夫，孰能与于此。
一剪梅·记得同烧此夜香
辛弃疾（宋代）

记得同烧此夜香，人在回廊，月在回廊。而今独自睚昏黄，行也思量，坐也思量。
锦字都来三两行，千断人肠，万断人肠。雁儿何处是仙乡？来也恓惶，去也恓惶。
池州和同官咏梅花
张道洽（宋代）

何处出斜枝，茅檐自竹篱。
首回春一盼，最与月相知。
严冷冰霜面，汪癯山泽姿。
几番将鹤去，倚树说相思。
雨过知津酒正潘元寿皆留饮漫兴绝句
赵蕃（宋代）

杨柳依依洲渚深，驾言聊尔纵幽寻。
不虞为子登临费，但约新诗好处吟。
赵和之自鹤鸣泛舟归城次韵
王灼（宋代）

斜日撩归兴，飘然李郭舟。
旄麾明两岸，管吹落沧洲。
要与民行乐，那须酒换愁。
遥知陶靖节，临赋喜清流。
送刘几道惠安尉
叶适（宋代）

少年尝苦节，从我北城隈。
丽日明文苑，繁星让斗魁。
垂垂绿绶晚，冉冉白丝催。
更菲游仙去，鲸波秦凯回。
预作消寒九集次艾臣吏部韵四首 其二
曹家达（清代）

时难年荒后，乡居亦自难。伪言惩下里，军事出长干。

此地暂相阔，何时追旧欢。遥怜浴佛节，无分会消寒。
风雨
顾印愚（清代）

潇潇风雨闭柴门，只有秋荷池上喧。薄暮溪童双白足，取鱼踏水到篱根。
寄畅园二十咏 其十九 凌虚阁
秦耀（明代）

飞瓮耸碧虚，临下如无地。九阍若可扪，从此吁上帝。
宫词一百首
岳珂（宋代）

丁丁宫漏滴金壶，璧筦龙煤荐玉蜍。
灯火阑珊歌舞散，睿思殿时答边书。
车中作
陆游（宋代）

雨过未生尘，寒轻不著人。断云飞苑路，高柳暗天津。

憔悴非平日，呻吟又一春。丝毫宁有补，空负耦耕身。
傅子骏右司见和雪句且有两宫北狩之感复用韵二首 其一
刘一止（宋代）

万里胡沙惊毳幕，北望旄头天际落。向来官军如路人，受甲逡际惟指鹤。

宁知竟屈銮辂尊，问天火令何当燉。落雪如絮不我温，九关梦想血面论。
菱塘
林逋（宋代）

含机绿锦翻新叶，满匣青铜莹古花。
最爱晚来鸥与鹭，宿烟翘雨便为家。
送仲秉赴廷试五首 其五
李吕（宋代）

元龙湖海士，可但著茅庐。诗老经从地，禹功疏凿馀。

蜀峰帆影隔，郢树鸟行疏。太史行天下，归来好著书。
与廖检法同行口占分水岭诗 其十
骆罗宪（宋代）

驿路新安掌面平，扬尘从此去朝京。清风只欠苍松立，留待他时我种成。
二风诗。治风诗五篇。至正
元结（唐代）

（古有正王，能正慎恭和以安上下，故为《至正》之诗

一章四韵八句）

为君之道，何以为明？功不滥赏，罪不滥刑；

谠言则听，谄言不听；王至是然，可为明焉。
效王仲至少监咏姚花用其韵四首
黄庭坚（宋代）

仙衣襞积驾黄鹄，草木无光一笑开。
人间风日不可奈，故待成阴叶下来。
赠秋浦金明府长
杜荀鹤（唐代）

倚郭难为宰，非君即有私。惟凭野老口，不立政声碑。

苦甚求名日，贫于未选时。溪山竟如此，利得且吟诗。
望韶石
蒋之奇（宋代）

当日昌黎系缆初，曾瞻双阙整冠裾。致君尧舜今谁是，想像闻韶更起予。
王文玉出清溪图以示坐客
孔武仲（宋代）

舟在此溪滨，披图看愈亲。
须知堂上客，便是画中人。
潇洒苍葭映，舂容碧浪春。
秀山帝发派，秋浦净为邻。
飞鹭来窥影，游鱼可数鳞。
饮兰须卷去，聊以辟京尘。
和窦又勇秋日见访阻雨见赠
王之道（宋代）

风雨萧萧暮不休，顿添寒色送穷秋。
已荒深院菊犹在，欲去短亭人强留。
千里书迟空噪鹊，四邻砧乱混鸣鸠。
相逢棋战宜终日，卧稻从他烂不收。
送吕城坝官还旧治
陈登（明代）

秦淮临别处，月落早潮平。离思如潮水，相随到吕城。
追凉至安隐寺前
陆游（宋代）

枕石何妨更漱流，一凉之外岂他求。
寺楼无影月卓午，桥树有声风变秋。
残历半空心悄怆，岸巾徐步发飕飀。
定知从此清宵梦，常在沙边伴白鸥。
诗三首 其二
米芾（宋代）

几时越五湖，行行遂所适。之子方乐天，众累焉能迫。
寄南游兄弟
窦巩（唐代）

书来未报几时还，知在三湘五岭间。

独立衡门秋水阔，寒鸦飞去日衔山。
閒居杂咏三十二首·笃行
陈淳（宋代）

学问思辨者，於中莹且精。
欲实据而有，要在笃於行。
寒夜祖上人过寓所
王绂（明代）

年来多病骨棱层，客舍萧然冷似冰。自笑谁能相慰问，灯前今夕有乡僧。
徐逊绵题三贤祠堂诗有云士死惟留姓与名天下
方回（元代）

黉宇祠堂塑像新，两朝邦伯间邦民。
没身不朽缘何事，异世相邦自有人。
梅魄鹤魂招处士，松心凤咮吊累臣。
宫墙数仞严香火，似胜萧萧野水滨。
闽山庙里赛灵神水陆珍羞满案陈最爱鲜红盘上果荔枝如锦色犹新 其十三
徐熥（明代）

庆城灯烛夜辉煌，照见丰碑字几行。此是先朝汤沐邑，年年歌舞祭闽王。
重寄别微之
白居易（唐代）

凭仗江波寄一辞，不须惆怅报微之。

犹胜往岁峡中别，滟滪堆边招手时。
逢春
释善珍（宋代）

衰老逢春能几回，自怜光景赋残梅。
齿牙落尽舌犹在，年岁阅多心尚孩。
座上麈閒谈客去，手中书堕睡魔来。
生平痴绝真堪叹，千古文章水一杯。
送献臣是时献臣侍亲之淮南予亦且侍行临荆州献臣先从东门出故有此作
刘敞（宋代）

风土乐荆楚，尘埃倦都洛。东游欣邂逅，勿复惊离索。

尚悔不同舟，令人惭李郭。
题漫天岭智藏师兰若僧云住此二十八年
元稹（唐代）

僧临大道阅浮生，来往憧憧利与名。

二十八年何限客，不曾闲见一人行。
龙游道中得家信
曹彦约（宋代）

幸自居家乐，何须遣信来。
声闻先陨获，书至尚惊猜。
问仆心方定，开缄色渐回。
寄言重九日，扫净玉京台。
答惠州曾使君韵二首
刘克庄（宋代）

先贤平易以观诗，不晓尖新与崛奇。
若似后儒穿凿说，占人字字总堪疑。
过界首
胡仲参（宋代）

几重岭隔几重湾，路入蒙蒙烟雨间。
独立溪桥重回首，前头已是剑州山。
望夫石
陆游（宋代）

送君远戍交河北，男儿自以身许国。
不能弯弓骑恶马，欲随君许何由得？登山矫首西北云，形容虽变心犹存。
月明夜夜照泪痕，铁心石肠输与君！
闻雁有感
张梦兰（清代）

无情如雁燕，来去有常期。况是年深客，兼逢岁暮时。

旅怀凭梦遣，老景怕儿知。寂寂回栏外，寒风飐竹枝。
白鹤观
李之仪（宋代）

白鹤不复见，荒台煨烬馀。昔时三茅君，鹤驾常相于。

一岁许一会，此地几其庐。倏然自一境，历揽莫与俱。

兄弟两羽人，玉骨太古须。烧丹云未暇，弹琴聊自娱。

日伫驾鹤来，夤缘参玉虚。身世久已忘，况复话里闾。
有美堂燕集
刘季孙（宋代）

云间猎猎立旌旗，公在胥山把酒时。笑语几番留湛辈，风流千酒与吴儿。

湖山日落丹青焕，楼阁风收雨露滋。谁使管萧江上住，胸中事业九门知。
倾杯乐 次柳屯田韵八首，仙吕调，都城国庆 其一
吴湖帆（清代）

候建阳春，旦逢国典，未寒乍暖。似流水、金鳌毂练，玉蝀人海，参差花满。

相思日永琼楼观。向重城媚，芳树万家葱茜。去来争道，尽醉蓬壶上苑。

遥望极、红墙银汉。正彷佛、群仙回舞扇。恁簇拥、陡屐轻裙，齐声共奏韶管。

待几曲、游龙步散。携伴踊、康衢欢忭。听处处，呼啸里，华灯翠辇。
过竹村
张镃（宋代）

再宿离城邑，全无世俗气。
僧包轻溅水，渔灶冷炊云。
酒好休教尽，诗悭却自欣。
昼闲贪睡稳，独被不须重。
仙洲新亭熹名以昼寒紫微张公为书其额判院刘丈乃出新句辄次高韵二首 其一
朱熹（宋代）

闻说藤萝外，神龙旧所蟠。擘开千丈峡，写尽一襟寒。

赏寄三杯酒，归投六尺竿。若无诗律好，清绝不成欢。
方检详出歙研求诗
曹勋（宋代）

黟歙与端璞，争雄称权奇。
马肝乃正色，龙尾终视仪。
霜毫瀹紫玉，松烟生华滋。
都付文学老，看诵浯溪时。
登诗史堂观少陵画像
王十朋（宋代）

万丈光芒笔有神，两眉犹带旧酸辛。残杯不复随肥马，剩馥端能丐后人。

夔子江头吟处景，杜鹃声里拜时身。敬瞻遗像观诗史，一酹云安曲米春。
送贺监归四明应制
李林甫（唐代）

挂冠知止足，岂独汉疏贤。入道求真侣，辞恩访列仙。

睿文含日月，宸翰动云烟。鹤驾吴乡远，遥遥南斗边。
马仆射谣
佚名（唐代）

斋钟动也，和尚不上堂。
和陈文仲嘲搢
许景衡（宋代）

天公真个解撩人，不独虚名老搢绅。闻道高眠閒白日，也教幽搢落红尘。

此生出处元无意，平日文章漫有神。百岁都来如一觉，却须嘲取自由身。
临江仙·脆管繁弦无觅处
韩淲（宋代）

脆管繁弦无觅处，小楼空掩遥山。柳丝直下曲阑干。海棠红欲褪，玉钏怯春衫。殢酒不成芳信断，社寒新燕呢喃。雕盘慵整宝香残。绮疏明薄暮，帘外雨潺潺。
宿富春舟中
王十朋（宋代）

苦雨冷朱夏，小舟眠富春。馀生今可乐，归作太平人。
题许宣平南山故居
方回（元代）

一庵依旧翠微中，身在蓬莱第几宫。
羽卫夜归人不识，满山松桧响清风。
金丹诗四十八首
张继先（宋代）

尘寰道友万千人，几个虚名几个真。
不悟汞铅为至宝，却将炉灶学烧银。
内中采药方端的，外里求丹谩苦辛。
何况迷途有迷者，不为自误误他人。
世之咏物者采春花而落秋实余欲矫其失作冬果十咏 其五 栗
方一夔（宋代）

秦燕千树地，富贵出山庄。外作猬毛磔，中含鸡子黄。

悬枝开霁日，芽绿候春阳。每忆和儿炒，如今去故乡。
题洞虚观
释仲殊（宋代）

古观多松桧，幽奇近暮秋。
坐看新月上，閒看断云愁。
野思同花鸟，乡情隔岛洲。
轻寒披鹤氅，隐几彼搔头。
感时述事十首 其九
刘基（明代）

惟民食为命，王政之所先。海鹾实天物，厥利何可专。

贪臣务聚财，张罗密于毡。厉禁及鱼虾，卤水不得煎。

出门即陷阱，举足遭缠牵。炰炰用鞭箠，冤痛声相连。

高牙开怨府，积货重奸权。分摊算户口，渗漉尽微涓。

官征势既迫，私贩理则然。遂令无赖儿，睚眦操戈鋋。

出没山谷里，陆梁江海边。横行荷䉂笼，方驾列船舷。

拒捕斥后懦，争彊夸直前。盗贼由此起，狼藉成蔓延。

先王务广德，如川出深渊。外本而内末，民俗随之迁。

自从甲兵兴，奄忽五六年。借筹计得丧，耗费倍万千。

回忆至元初，禁网疏且平。家家有衣食，畏刑思保全。

后来法转细，百体皆拘挛。厚利入私家，官府任其愆。

大哉乃祖训，典章尚流传。有举斯可复，庶用康迍邅。
山园小梅得疏影横斜水清浅暗香浮动月黄十四
赵时韶（宋代）

为有清癯骨相寒，月明时候正相关。
本来面貌无尘俗，更向冰池自照看。
登绛州富公嵩巫亭示同行者
欧阳修（宋代）

群峰拥轩槛，竹树阴漠漠。公胡苦思山，规构自心作。
惟予爱山者，初仕即京洛。嵩峰三十六，终日对高阁。
阴晴无朝暮，紫气常浮泊。雄然九州中，气象压寥廓。
亦尝步其巅，培塿视四岳。其後窜荆蛮，始识峡山恶。
长江泻天来，巨石忽开拓。始疑茫昧初，浑沌死镌鏧。
神功夜催就，万仞成一削。尤奇十二峰，隐见入冥邈。
人踪断攀缘，异物宜所诧。顾瞻但徘徊，想像逢绰约。
嵩山近可爱，泉石吾已诺。终期友幽人，白首老云壑。
荆巫惜遐荒，诡怪杳难貌。至今清夜思，魂梦辄飞愕。
偶来玩兹亭，尘眼刮昏膜。况逢秋雨霁，浓翠新染濯。
峰端上明月，且可留幽酌。
杂诗二十七首
曹勋（宋代）

幽栖真在赤城隈，桂月萝云冷斗台。
猿鹤定能知我意，移文未怨晚归来。
临化作
陈景元（宋代）

昔之委和，今之蜕质。非化非生，复吾真宅。
恭和家大人将赴季弟官书示及门之作
孙应求（宋代）

力樯良农必有年，先修人事乃言天。
士非学问无由立，勿道家饶负郭田。
西园小集后花下独坐有怀子才仍叠前韵 其一
尹继善（清代）

幽栖岂是薄功名，厌说林深鸟不惊。白发时陪新弟子，青山也爱旧书生。

承欢谁似饶其乐，舍肉还多见至情。料得冰楼无底事，横琴坐对月轮明。
秣陵
胡仲弓（宋代）

山自青青水自流，五云犹绕帝王州。
谁将千幅鹅溪绢，画出东南一片秋。
余卜居偶得山水之胜喜而赋之
姜特立（宋代）

寒士把茆聊盖头，岂假山水寻清幽。
偶然驻足得胜地，造物所赋非人谋。
有山无水清晖减，有水无山爽致卑。
流水青山屋上下，此妙唯许坡公知。
送端东行
韦应物（唐代）

世承清白遗，躬服古人言。从官俱守道，归来共闭门。

驱车何处去，暮雪满平原。
春近四绝句
黄庭坚（宋代）

闰後阳和腊里回，蒙蒙小雨暗楼台。
柳条榆荚弄颜色，便恐入帘双燕来。
生查子
洪适（宋代）

九月到盘洲，华发惊霜叶。缓步绕东篱，香蕊金重叠。

橘绿又橙黄，四老相迎接。好处不宜休，莫放清尊歇。
端州积雨潦大涨有司供亿纷然民甚苦之
庞尚鹏（明代）

连月不一雨，一雨便连月。浲水没田庐，郊原尽鱼鳖。

干戈苦相寻，徵求贫彻骨。万口日嗷嗷，鲋鱼藏涸辙。

西江千里遥，斗水安能活。吁嗟行路人，相盻如胡越。

时事转多艰，念之中肠热。天高视听卑，耳目何辽绝。

谁为万言书，绘图上天阙。世运苟太平，甘齧山中雪。
玉枕石
杨槱（宋代）

栈道险复险，客怀愁更愁。万山俱绝壁，一水不通舟。
闻蛩
林景熙（宋代）

凄苦难成调，秋风入细弦。
草根语深夜，灯下感流年。
落叶已满径，征人犹在边。
寒衣何日寄，思妇不成眠。
因书寄黄子耕六言三首 其三
赵蕃（宋代）

自失孤山杯酒，两年相望梅花。交友平生几许，差池重复成嗟。
拟寒山寺 其八十八
释怀深（宋代）

静看营巢燕，衔泥日千转。一栖贫家梁，一宿王者殿。

寄托暂时间，何暇分贵贱。人生达此理，没齿无欣怨。
连理梧桐馆夜坐
严蘅（清代）

风露中宵冷，莓苔小院清。花魂扶月上，虫语叫秋生。

身倦便湘簟，鬟低亸玉筝。碧天诗思远，情话欲初更。
十想诗十首 其一 河豚
强仕（明代）

春城灯事动，河豚首登俎。身远阖闾城，梦绕西施乳。
水调歌头（丙子中元后风雨有感）
葛长庚（宋代）

一叶飞何处，天地起西风。夜来酒醒，月华千顷浸帘栊。塞外宾鸿来也，十里碧莲香满，泽国蓼花红。万象正萧爽，秋雨滴梧桐。

钓台边，人把钓，兴何浓。吴江波上，烟寒水冷翦丹枫。光景暗中催去，览镜朱颜犹在，回首鹫巢空。铁笛一声晓，唤起玉渊龙。
题彭城张氏放鹤亭
贺铸（宋代）

曾见君家亭上碑，东望风月动闲思。昔无卜筑如相待，今遂登临是不期。

万顷白云山缺处，一庭黄叶雨来时。许昌应负重泉恨，当日阳春枉赋诗。
送智上人
周紫芝（宋代）

道人饮山流，颜色颇秀整。经营一庵足，偃蹇万事屏。

忽随铜峰云，飞下铜峰顶。欲了一大缘，此意极勇猛。

白昼多豺狼，横涂半坑阱。为言尸陁林，谁能保腰领。

要凭降魔力，化作清净境。师亦初无言，薄俗时自警。

尽洗历劫冤，愿力周涬溟。瘦藤行可支，慎勿厌驰骋。
耆英会
席汝言（宋代）

击国安危唐上宰，功成身退汉留侯。
二公闲暇开高宴。九老雍容奉胜流。
共接雅欢恩意洽，不矜崇贵礼容优。
赏心乐事人间盛，岂谓今稀古莫俦。
灯前咏诗
赵文（宋代）

青春苦留不肯住，白发不招还自来。
闲看灯前写诗手，百年端是窖中埃。
南山十咏 其七 来学亭
刘仲堪（宋代）

缘云忽上征，檐庑如翚翅。横经就一隅，负笈来千里。

止同矍相圃，阅类公超市。静听弦诵声，杳在层峦里。
观柯学士手植双柏有感追次西涯韵
黄佐（明代）

双柏亭亭翠成匝，鹓池六月秋萧飒。柯仙仙去馀芳声，手泽犹存敢轻狎。

霜皮露叶几经年，崔嵬欲与云霄肩。维持本自荷真宰，典刑尚想司文权。

蓊葱色竞西山爽，奰屃势凭鳌极长。夜寒杓斗入掩映，昼永珍禽鸣下上。

孤高迥与尘滓隔，劲直不为寻尺枉。封植勤渠信有人，振屟岩廓接清响。

三槐当日期三公，至今名与旭日东。燕诒只为孙子计，何以为国收群龙。

六桧有堂昭斧钺，妨贤无乃羞儿童。广储榱桷作时用，此事自足馨无穷。

援琴一奏高山调，柏也为我呼天风。
山石榴花十二韵
白居易（唐代）

晔晔复煌煌，花中无比方。艳夭宜小院，条短称低廊。

本是山头宜，今为砌下芳。千丛相向背，万朵互低昂。

照灼连朱槛，玲珑映粉墙。风来添意态，日出助晶光。

渐绽胭脂萼，犹含琴轸房。离披乱剪彩，斑驳未匀妆。

绛焰灯千炷，红裙妓一行。此时逢国色，何处觅天香。

恐合栽金阙，思将献玉皇。好差青鸟使，封作百花王。
菊花
史铸（宋代）

独芳三径属秋深，清致贞姿快赏心。
解道卓为霜下杰，平生靖节最知音。
出门
王令（宋代）

出门将何从，中道忽自思。
彼怀与尔殊，亦合念子归。
乐有诗与书，游有山与陂。
谁言竟无从，犹有影自随。
送闻大夫遊西天
宋祁（宋代）

五竺能仁里，重游路不迷。
诏辞丹凤北，身到白龙西。
野净榴花早，林暄贝叶齐。
暮云程次阔，斜月笠前低。
燕岭长衔雾，金河不貯泥。
梵王分供食，戍校接征鼙。
窣堵方增饰，祇园得遍跻。
无容带归锡，秦跸待新题。
立秋饶阳道中三首 其一
孙觌（宋代）

残夜山月吐，蓐食治野装。策策林响变，一叶风陨黄。

客路感时节，起看雁南翔。秋风捩孤影，云路正茫茫。
扈驾
吕定（宋代）

八月秋高战马肥，观兵郊外振天威。
一声凤吹迎鸾驭，五色龙文杂衮衣。
剑战横空金气肃，旌旗映日彩云飞。
令严星火诸军奋，直斩单于塞上归。
浣溪沙 幽居
熊琏（清代）

小筑岩扉隐薜萝。山流翠黛水回波。窗间只有片云过。

红杏花时春酒熟，绿杨深处钓船多。月明谁唱采芝歌。
禅人并化主写真求赞
释正觉（宋代）

无像而像，有许模样。
不真而真，只个形神。
豁清也千岩万壑而只，光丽也诸尘百草而春。
恁麽来兮，处处相亲。
因览支使孙中丞看可准大师诗序有寄
齐己（唐代）

一千篇里选，三百首菁英。玉尺新量出，金刀旧剪成。

锦江增古翠，仙掌减元精。自此为风格，留传诸后生。
感秋五首
杨万里（宋代）

秋晓寒可忍，秋夕永难度。
青灯照书册，两眼如隔雾。
掩卷却孤坐，块然与谁语。
倒卧卧不得，起行行无处。
屋角忽生明，山月到庭户。
似怜幽独人，深夜约清晤。
我吟月解听，月转我亦步。
何必更读书，且与月联句。
偶成
戴仔（宋代）

尚想夷与齐，求仁无怨啧。
谁传采薇音，荒哉太史笔。
贤者之孝二百四十首·赵至
林同（宋代）

莫致儿荣养，翻令父苦耕。
可怜废书泣，不忍叱牛声。
凤栖梧 为盛吟皋题画菊花草虫扇
潘榕（清代）

逸致闲情常复旧。不弄丹青，今又三年后。握管从新挥砚右。

笔尖也把西风斗。

秋菊秋虫同一瘦。傲惯寒霜，骨是天生就。品格清癯神韵秀。

知君晚节康而寿。
落梅
顾逢（宋代）

孤山花已老，片片受风吹。
莫叹凋残去。曾夸烂熳诗。
香痕留宿雨，春色恋空枝。
看取成青子，何尝生意衰。
寄怀洛仙
性道人（清代）

萧骚越客独淹留，汗漫西风柳岸秋。安得东风解我意，好吹此恨到扬州。
都下晓霁
释道潜（宋代）

千门昨夜雨，万木晓生光。御水浮红蕊，宫云丽粉墙。

转楼迟日静，萦草乱丝长。想像西池路，浓阴覆绿杨。
绝命诗
崔益铉（清代）

起瞻北斗拜琼楼，白首蛮衫愤涕流。万死不贪秦富贵，一生长读鲁春秋。
浪淘沙 其一
张珊英（清代）

细雨洒无声。终日潮生。黄鹂不耐昼冥冥。却向枝头啼宛转，唤醒春阴。

晚照满中庭。垂下湘云。蛛儿也解惜新晴。百尺游丝黏落絮，不碍红英。
跋本朝六名公帖
袁说友（宋代）

道丧嗟耆旧，人亡独简编。
家藏六君帖，何必万人传。
次韵石端若惠长句
周紫芝（宋代）

仲容无双天下士，草木自应殊臭味。嵇康似鹤在鸡群，子阳如蛙真井底。

小巫神气惊大巫，一见敛颜羞欲死。眼无皂白敢妍媸，口有雌黄谁𧬈訾。

借令卷舌终自羞，吾颡峣然宁不泚。伯仁大腹号空洞，步兵醉语无臧否。

君方二子不啻过，视我当如发蒙耳。浪将五字比长城，要为庖丁作馀地。

人言政似韩潮州，欲借新声与侯喜。苍颜槁项日摧颓，回雪流风更雄伟。

乃知愚知本相悬，何啻人间三十里。我诗颇似西台书，时虽可喜终可鄙。

人言嫫毋不自怜，捧心成颦亦成耻。少年有意慕黄初，岂料永嘉闻正始。

诗坛新拜少陵侯，颇笑棘门儿子戏。劝君此语勿浪传，俗物还来败人意。
论邻人
陆游（宋代）

世通婚姻对门扉，祸福饥饱常相依。
忿争得直义愈非，不如一醉懹牒归。
满庭芳（寿黄状元·三月初八）
黄判院（宋代）

桃浪翻花，柳风飘絮，翠蓂八叶呈芳。奎星初度，箕宿耀祥光。元是降神崧岳，生英杰、奇伟非常。文章士，青春未老，一鹗快飞黄。

登瀛，平步上，鳌头独占，头解轩昂。主琼林宴席，荣冠绿衣郎。归侍彩俱庆按此句缺一字，逢生旦、品上椒觞。从今去，公侯谈笑，福寿等天长。
颂古四十五首
释慧远（宋代）

咄咄瞎驴趁大队，眨上眉毛佛不会。
白云断处是青山，行人更在青山外。
语
太白山神（唐代）

三珠并一珠，驴马没人驱。岁月甲庚午，中兴戊己土。
元符大朝会三首 其二 再举酒用《寿星》。
郊庙朝会歌辞（宋代）

倬彼星象，于昭于天。维南有极，离丙之躔。既明且大，应圣乘乾。

诞受景福，亿万斯年。
赖瓒尝有江南春曲，或离为二，味其音节，似作一章读之为合，因同前韵成此
王润生（清代）

燕咒东风竹生笋，迟日帘栊人意静。卖杏已闻巷口声，落梅犹堕林梢影。

柳线作暖榆钱冷，昨夜碧桃开露井。游女如云珠贴巾，钿车一路碾香尘。

春至春迟春归急，落红吹雨沾衣湿。待欲留春留不及，极目天涯芳草碧。

数声鶗鴂增呜咽，蝴蝶呆向空枝立。昨日杨花今日萍，东君何苦太纷营。
题龙眠十八尊者
刘克庄（宋代）

尝闻天台境，肉身往无从。
仁夫示此图，恍惚游其中。
应真一一若旧识，或踞怪石临飞淙。
山鬼投牒何敬恭，天女问法尤丰茸。
盆鱼鬐鬣等针粟，放去夭矫拿空蒙。
山深无人地只出，被服导从侔王公。
前驱鸷兽后夔魍，徐行殿以一瘦筇。
巉巉苍壁谡松，下有老宿眉雪浓。
石桥灭没云气断，似是鬼国非天宫。
层冰融结挟怒瀑，毒虺喷薄含腥风。
至人于此方入定，坏衲羃首枯株同。
等闲一坐六十劫，汝技有尽吾无穷。
书生往往谈性命，怵以祸福犹儿童。
倒持手版口劝进，对此宁不面发红。
我知龙眠笔外意，要与浊世鍼盲聋。
退之云释善变幻，恺之谓画能神通。
幻耶神耶两莫诘，与子持叩西山翁。
人日同乔姬探梅寄何生
黎彭龄（明代）

门外钿车事冶游，水曹诗兴寄扬州。残英正值妆宫额，清梦何扬隔陇头。

纱罩瘦香朝影晕，雪飞寒玉午风柔。绿阴尽日闻莺语，树底歌来拥莫愁。
徐秘校过池上见访留五绝句 其三
韩维（宋代）

樽酒浮多蚁，舟篷覆似蜗。折杨争贯鲤，编竹自捞虾。
和慈觉炊字韵并送兰蕙 其二
释慧空（宋代）

蕙弟兰兄本一山，莫如白下望长干。人间草木非其对，留与芝翁到老看。
送费元朗下第归槜李
王留（明代）

沦落虽然惯，羁愁一倍新。
欲忘难遣事，但较不归人。
冻水藏河面，干沙拥树身。
酒家经渐熟，应笑往来频。
客中久雨
成廷圭（元代）

水满行厨欲产蛙，苔封老屋乱啼鸦。南风十日黄梅雨，开尽冬青两树花。
孤雁
许浑（唐代）

昔年双颉颃，池上霭春晖。霄汉力犹怯，稻粱心已违。

芦洲寒独宿，榆塞夜孤飞。不及营巢燕，西风相伴归。
水调歌头（八月上浣解印别同官席上赋）
刘克庄（宋代）

半世惯歧路，不怕唱阳关。朝来印绶解去，今夕枕初安。莫是散场优孟，又似下棚傀儡，脱了戏衫还。老去事多忘，公莫笑师丹。

笔端化，胸中锦，两消残。江湖水草空旷，何必养天闲。久苦诸君共事，更尽一杯别酒，风露夜深寒。回首行乐地，明日隔云山。
叠前韵呈颐山先生并上许仙屏中丞
丘逢甲（清代）

风流又见玉台巾，挥麈还同话劫尘。东阁上宾新设醴，南州大劫久扶轮。

荐衡文举行修表，用赵廉颇待得人。四海苍茫浑未定，乾坤何地著间身。
挽张主簿
李流谦（宋代）

百里桑麻地，春风鼓舞中，
随轩一犁润，折狱片言功。
小试已无敌，晚成应不同。
他年循吏传，亦足慰途穷。
挽赵硕人二首
刘克庄（宋代）

华毂早于飞，深知梦幻非。
幽闲林下气，澹素嫁时衣。
客不闻轑釜，儿犹宝断机。
天风环佩远，兜率是真归。
题横江馆
邓汉仪（清代）

渡头风雨暗芙蓉，津吏停桡会此逢。历历云帆冲雁鹜，沈沈沙馆溷鱼龙。

运移典午人皆散，日落春申树几重。极目故乡东海上，只今江汉自朝宗。
题韩干马
岑津（宋代）

左辅周垣隐白沙，龙媒绝种进天家。
骄嘶玉勒怜丰草，渴饮冰天带落花。
西狩还经千里栈，东巡会驾五云车。
权奇灭没犹惊电，漫许拳毛世特夸。
六年春遣怀八首 其七
元稹（唐代）

童稚痴狂撩乱走，绣毬花仗满堂前。病身一到穗帷下，还向临阶背日眠。
杂感
陆游（宋代）

养生孰为本，元气不可亏。
秋毫失固守，金丹亦奚为！所以古达人，一意坚自持。
魔鬼虽百万，敢犯堂堂师！
蓦山溪
朱敦儒（宋代）

夜来雨过，桃李将开遍。策杖引儿童，也学人、随莺趁燕。青天许大，多少好风光，一岁去，一春来，只恁空撩乱。

西池琼苑。游赏人何限。玉勒拥朱轮，各骋些、新欢旧怨。都齐醉也，说甚是和非，我笑他，他不觉，花落春风晚。
唐乐府十首 其八 昆山
刘驾（唐代）

昔时玉为宝，昆山过不得。今时玉为尘，昆山入中国。

白玉尚如尘，谁肯爱金银。
舟泊石门忆事有作 其三
赵之谦（清代）

洛闽正学伪殷顽，讲习堂余水一湾。空腹高谈焉取信，敬观禹鼎识神奸。
老翁井?此诗当为苏洵作?
苏轼（宋代）

井中老翁误年华，白沙翠石公之家。
公来无踪去无迹，井面团圆水生花。
翁今与世两何与，无事纷纷惊牧竖。
改颜易服与世同，无使世人知有翁。
次韵谯仲甫致政闻南迁见寄 其一
魏了翁（宋代）

梦馀不省卧山城，犹记封章入殿荣。蜑雨蛮风唤苏醒，谯南残点一声声。
上制置侍郎
度正（宋代）

龙虎西头象更雄，巍然坐觉马群空。
三千威已行方外，百万兵元贮腹中。
蜀国欢声连上国，秋风和气似春风。
只今欲荐斯文寿，大雅篇中愿赋崧。
忧旱词四首次周太保韵 其三
黄佐（明代）

昭假嗟无端，汗下如流汞。长飙旦夕起，万里火云动。

仰睎灌木旦，俯羡渫泉涌。箕毕澹不芒，蔚荟隮以耸。

积阳忽退舍，有渰弗旋踵。渗漉洽瀛壖，葱茜被畴垄。

数极见仁悯，望惬免疑恐。亮非牲玉感，尚觉蕴隆重。

谁能挥龙渊，为我刑螮蝀。
自句容至江宁半道欲游青龙山未果
洪亮吉（清代）

鸣鸡声未断，一路续山禽。古寺出层碧，当门转午阴。

霜林鞭影瘦，石凳烧痕侵。客饭匆匆去，幽栖未及寻。
答陈子序庠见贻 其一
孙应时（宋代）

论功畏蝇虎，作计只蜗牛。松菊招元亮，江湖要子牟。

閒须杯问月，愁不赋登楼。从此相寻地，羊裘一钓舟。
次韵答徐翼之画木石 其一
苏过（宋代）

轩裳定浮云，于人竟何得。不如饱诗书，颇似勤播植。

丰凶纵有时，穮蓑无倦色。会须酬高廪，何用遽枉尺。

我观徐夫子，六艺自警饬。肯回少年驾，闭户志匪石。

弹冠岂不好，恐遂林泉隔。一朝堕世网，顿判云间翮。

曲高和自寡，得丧相什伯。愿子保岁寒，功名当远索。

俯首簿书间，聊将逃遣谪。
春日村居闲作
张含（明代）

庭草初齐巷柳斜，暖风晴旭野人家。
山中梦破寻蕉鹿，杯里弓疑避酒蛇。
棋局交情空点检，机关世道重吁嗟。
闲陪白昼驯阶鸟，归数黄昏卜树鸦。
拟古
董思凝（清代）

楚人重菉葹，椒兰为荆杞。宋人宝燕石，安知球琳美。

真伪讵难分，奈何徒贵耳。触热趋炎嵞，浮名取青紫。

岂不羡时荣，愿言敦素履。黾勉以为期，毋为识者鄙。
大风雨歌
丘逢甲（清代）

乌轮晦光兔魄死，海上群龙方戏水。力撼乾纽摇坤维，骇听东南大风起。

大风吹云云飞扬，八荒一气云茫茫。绝无天地但有海，祗恐人物沉汪洋。

谁鞭电鞭鼓雷鼓？忽起蛟龙满空舞。池中方困人不知，世眼惊看得云雨。

一风三日不得停，云昏雨黑宵冥冥。直疑天老易混沌，万古无复长空青。

谁知淫烈有时定，妄用推测群相惊。风收云歇天地静，归龙捲雨微闻腥。

大海无波平如镜，沐浴日月还晶明。山中道人蕴道妙，六根清净容长少。

风声雨声寂不闻，独抚乾坤发长啸。
临行献李尚书
崔紫云（唐代）

从来学制斐然诗，不料霜台御史知。

忽见便教随命去，恋恩肠断出门时。
遣信要徐汀州入计不值声问久空言此志慨
王世贞（明代）

客岁何郁郁，聊止太山隅。言念平生亲，踯躅鲜与娱。

使君东南来，五马不踟蹰。音尘旷无接，形影忽若殊。

昔合胶投漆，今离叶辞株。昔怜扶竹生，今愧并鸟徂。

安得乘云气，长与故人俱。恒恐猋风至，弃掷在须臾。

变态中心交，焉能测所如。感此清商曲，弦绝调弥孤。
沈石田秋林读书图
毛锡繁（清代）

读书秋树根，我爱杜陵句。风流白石翁，洒翰有同趣。

高斋傍疏林，落叶纷无数。天空景物澄，幽人独寐寤。

临窗手一编，游目屏繁虑。由浅渐入深，得新讵忘故。

所乐难强名，终身无餍饫。据梧吟高风，时与黄炎晤。
杜无逸留别次韵三首
傅察（宋代）

一官塞北似飘蓬，邂逅威严霁弱翁。
他日若陪林下客，亦能把钓等秋风。
洞庭十二偈 其三
释怀深（宋代）

日出卯，参禅切忌生机巧。近来衲子学虚头，未曾吃饭先言饱。
寿牛都大
李刘（宋代）

律中黄钟九日前，长淮巨海降真贤。
鹏程九万快搏系，騋牝三千表塞渊。
夜看牛星贯南极，早携鹤驭出西川。
梅花岁岁横参影，长伴罗浮不老仙。
盐城初夏，雨中诵“不知春去几多时，纱窗几点黄梅雨”之句，用赋十四首 其八
赵完璧（明代）

异乡红紫老春华，故国芳时不在家。柰尔青青数竿竹，天涯风雨伴窗纱。
寄刘教谕二首 其一
梁临（明代）

六年甘苦与君同，秉节全身祸乱中。鸿燕去留南浦阔，鱼龙变化禹门通。

山田过雨瓜浮翠，江渚沉烟蓼吐红。虽老犹存三寸舌，独逢四海息兵戎。
感事二首
晁说之（宋代）

流寓无家浪漫行，全家处处话升平。
溪山色外京关色，风雨声升读诵声。
王莽历期余数在，董贤恩幸几番新。
只应不武空憔悴，自有长歌薇蕨春。
次韵顿起考试徐沂举人见寄二首
苏辙（宋代）

齐楚诸生俨鞸绅，人人愿得出君门。
衔枚勇锐惊初合，弃甲须臾讶许奔。
细读未辞灯损目，久留终厌棘为藩。
定应亲刈翘中楚，把卷喧呼半夜言。
老年従事忝南京，海内交游尚记名。
怯见广场心力破，厌看细字眼花生。
新科未暇通三尺，旧曲惟知有六茎。
空忆倚楼秋雨霁，与君看遍洛阳城。
〈前举与顿同试西京举人。
〉
清江道中橘园甚夥
范成大（宋代）

芳林不断清江曲，倒影入江江水绿。
未论万户比封君，瓦屋人家衣食足。
暑风泛花兰芷香，秋日篱落明青黄。
客舟来迟佳景尽，但见碧树愁春霜。
挽史鲁公
李曾伯（宋代）

自出权衡下，当从履屐间。
旧游今历落，往事几危艰。
纪德哀辞痛，酬知老泪潸。
哲人今已矣，魂梦绕鄞山。
夜过前中丞翟廷献饮醉作
王世贞（明代）

翟公之门雀可罗，五马焉用长经过。丈夫意气偶相许，不惜葡萄千石多。

君家食单况无敌，蒸饼能为十字坼。凫臇金缕压鹅黄，蟹擘霜螯胜熊白。

洛城可数饮乳豚，安定虚传噎鸠麦。问君行年七十强，红颜绿鬓双瞳方。

手谈意彄尽奇品，高歌激尘飞绕梁。一杯一曲殊未已，残月千门夜如水。

欲别无劳问姓名，其人高阳酒徒耳。
续游仙诗六首 其一
马洪（明代）

玉版金花阔幅笺，朝来次第散群仙。紫皇敕遣誊《真诰》，第一人书第一篇。
渭桥北亭作
储光羲（唐代）

停车渭阳暮，望望入秦京。不见鹓鸾道，如闻歌吹声。

乡魂涉江水，客路指蒲城。独有故楼月，今来亭上明。
次韵朱塘三首
许月卿（宋代）

游子从来悲故乡，归来襟袖芷兰芳。
梦魂飞去云涛远，杖策闲行秋水光。
可是梦中曾到此，安知身后却余香。
紫阳弟子有贤子，卜筑新亭真肯堂。
客夜闻女病（时在钱塘）
高启（明代）

岁尽归期尚杳然，不知汝病复谁怜。
隔邻儿女灯前笑，客舍愁中正独眠。
偈颂一百二十三首
释崇岳（宋代）

千年田，八百主，
郎当屋舍没人修，不风流处也风流。
偈颂一百四十二首 其一二六
释广闻（宋代）

东去西去，脚头脚尾没回互。南来北来，铁壁银山尽豁开。

拟即失，动即乖。试看杨岐跨驴，何似玄沙斫牌。
咏八仙 鼓琴
韦骧（宋代）

万事不关心，悠悠在一琴。非山亦非水，何必问知音。
江仲嘉行邑将归见寄绝句次韵 其八
程俱（宋代）

君知曹子幻奇功，法界由来一性风。等是少年誇狡狯，杖端聊挂蕊珠宫。
橘
李峤（唐代）

万里盘根植，千秋布叶繁。既荣潘子赋，方重陆生言。

玉花含霜动，金衣逐吹翻。愿辞湘水曲，长茂上林园。
跋晦翁游大隐屏诗
李吕（宋代）

晦公词翰妙天下，可见元无一点尘。
为问争珠谁得者，须还真心趯倒净瓶人。
过滕县时去妖乱六年矣
倪元璐（明代）

六年聚不几流离，尚是沉瘥未起时。钟乳大须倾十斛，春霖少亦与千犁。

许行有辨真妖首，毕战无能即贼师。蚤使时贤知此意，不教白骨满潢池。
得滕岳阳书大夸湖山之美郡署怀物甚野其意有
欧阳修（宋代）

峭巘孤城倚，平湖远浪来。
万寻迷岛屿，百仞起楼台。
太守凭轩处，群宾奉笏陪。
清霜荐丹橘，积雨过黄梅。
逸思歌湘曲，遒文继楚材。
鱼贪河岫乐，云忘帝乡回。
遥信双鸿下，新缄尺素裁。
因闻夸野景，自笑拥边埃。
龙漠方多孽，旄头久示灾。
旌旗时映日，鼙鼓或惊雷。
有志皆尝胆，何人可凿坏。
儒生半投笔，牧竖亦输财。
沮泽辞犹慢，蒲萄馆未开。
支离莫攘臂，天子正求才。
作深衣小传王希夷有绝句索和语
金履祥（宋代）

深衣大带非今士，考礼谭经尽古书。
莫把律诗较声病，圣贤工夫不此如。
谢《阴符经》勉送藏休上人二首
齐己（唐代）

事遂鼎湖遗剑履，时来渭水掷鱼竿。

欲知贤圣存亡道，自向心机反覆看。

一林霜雪未沾头，争遣藏休肯便休。

学尽世间难学事，始堪随处任虚舟。
溪上望居人有感
冯时行（宋代）

溪上居人三两家，竹篱斜插倚蒹葭。
清流日暖鱼飞浪，静渚轻烟鸟印沙。
脍落霜刀分采缕，酒倾玉碗泛琼花。
因思故国园林约，默数归期定不赊。
山中看梅简如山襄甫 其一
邵宝（明代）

山中梅比城中早，却为春寒也较迟。多事邻僧添转语，梅迟应待老夫诗。
访白鹤山祥云观
赵蕃（宋代）

白鹤空鸣鹤，祥云只乱云。
流传因长老，纪载未前闻。
步屐欣逢胜，题诗愧不文。
林园犹午雨，墟落遽斜曛。
黄子功云入吴晒书因以诒之
韩淲（宋代）

吾人聚集地，常刺俗子眼。过岂彼之是，亦乃此之简。

君行往西湖，晒书理碑版。必入鹓鹭群，百事当一莞。

所抱才志高，天衢复何赧。勿谓舍瑟希，异乎三子撰。

清风炫崇桃，遽尔疏酒盏。其与物为春，至道嫌择拣。
绝句
卢蹈（宋代）

客怀耿耿自难宽，老傍京尘更鲜欢。
远梦已回窗不晓，杏花同度五更寒。
雪中雪坡十忆
姚勉（宋代）

近郊胜处小云居，一水如龙凑佛庐。
长记钓蓑披雪去，砖炉温酒煮溪鱼。
羽林郎
朱庆馀（唐代）

紫髯年少奉恩初，直阁将军尽不如。酒后引兵围百草，

风前驻不领边书。宅将公主同时赐，官与中郎共日除。

大笑鲁儒年四十，腰间犹未识金鱼。
刁景纯学士寄示嘉篇述前后过颍游览之乐不鄙
苏颂（宋代）

昔岁寓文馆，雅志慕藩屏。
尝闻近畿州，胜绝惟南颍。
十年走京华，官局苦间冷。
欲求一麾去，数奏囊章请。
适会择兹守，乘时窃侥幸。
君相宠儒林，念久贷諐眚。
旋蒙左符赐，上戴天恩并。
扁舟促行役，洪渠逐奔猛。
飘然离尘嚣，有若出机穽。
从容光景多，历览江山迥。
去都时值秋，到官月逢寎。
此邦信名区，民愿俗无警。
昔守皆巨公，今犹蒙镇靖。
非才偶承乏，继治实多幸。
前贤有规模，遇事见要领。
因此颇间暇，得以探物景。
溪湖绕郡郭，台榭跨冈岭。
春媚花百名，秋香荷十顷。
野色连莽苍，水容迷渌净。
虹驾逵路长，鷁泛源流永。
幽寻穷胜处，登陟疲足胫。
适意自留连，对人成诧逞。
是时汴流阻，北客多过境。
景纯罢山阴，前旆亦南骋。
予逢丈人行，再拜肃襟袊。
君待同舍生，抗礼均侪等。
公斋荐具薄，主席奉陪鼎。
馈以清淮鱼，报我龙山茗。
西园复追从，继日承音謦。
胸怀坦而夷，不事畦与町。
杯盘命镌简，丝竹烦正订。
横管教吹羌，新声赏歌郢。
善谑剧笑谐，尽欢忘醉醒。
自兹别经秋，多故值忧梗。
七月会同轨，远臣伤吊影。
交旧少经涂，酒希但虚皿。
兀然坐空合，何异蛙在井。
故人勤眷盼，尺书询动静。
新诗三百言，斫句露锋颖。
念旧起悲伤，曾游皆记省。
眷予忝畴曩，被爱逾踵顶。
感嘅知己心，中藏聊自儆。
景纯书阁老，二纪酬申丙。
当年文雅誉，久合登西省。
心贪为郡乐，旌旄屡操秉。
徊翔成淹留，前辈今谁并。
复闻乞淮藩，早已饰归艇。
南河如可棹，北渡时引颈。
溪亭待清扫，宾具重消整。
还当揖前尘，晤语慰悬耿。
自爱
释文珦（宋代）

自爱予生爱性真，真存浑不管渠嗔。
从来有水有山处，著得无名无利人。
腾踏岂须夸驵骏，幽潜端可养精神。
尽向云边寻隐迹，谁知云是老夫身。
和曾守出后房丽人
曹勋（宋代）

方惭虚薄预时流，仍见娉婷恰上头。
檀口细能哦赤壁，羊醅喜为沃清愁。
当轩妙有眉宇秀，列屋尚谁庭院幽。
颇恨夜深人已醉，翔然翠袂挽无由。
诏赐金海乘凉诗 其一
严嵩（明代）

木阴深静鸟声和，溽暑全消爽气多。太液池头夜来雨，微风新绿水增波。
人问应举
雍陶（唐代）

莫惊西上独迟回，只为衡门未有媒。

惆怅赋成身不去，一名闲事逐秋回。
王中丞宅夜观舞胡腾（王中丞武俊也）
刘言史（唐代）

石国胡儿人见少，蹲舞尊前急如鸟。织成蕃帽虚顶尖，

细氎胡衫双袖小。手中抛下蒲萄盏，西顾忽思乡路远。

跳身转毂宝带鸣，弄脚缤纷锦靴软。四座无言皆瞪目，

横笛琵琶遍头促。乱腾新毯雪朱毛，傍拂轻花下红烛。

酒阑舞罢丝管绝，木槿花西见残月。
寄庭佐
彭汝砺（宋代）

久别随蓬草，相思看雁行。水流心去远，月静梦归长。

尽力耕南亩，怡颜侍北堂。曾参君不及，可以似王祥。
宋少府东溪泛舟
李颀（唐代）

登岸还入舟，水禽惊笑语。晚叶低众色，湿云带残暑。

落日乘醉归，溪流复几许。
秋日东郊晚步
明泰（清代）

禾登野色宽，叶落孤村冷。山径牛羊下，柴门鸡犬静。

时有暮归人，历历月中影。
江郎山
胡仲弓（宋代）

巫山有石称神女，何事江山亦号郎。
岂是世情强分别，从来造化有阴阳。
伤庭梧
王鏊（明代）

庭前两梧桐，肤寸手所掇。岁月曾几何，直上殊挺拔。

峨峨双幡幢，云汉相摩戛。谓言召南棠，百岁辞剪伐。

独嫌清秋夜，障我中天月。星辰互蔽亏，胸次不得豁。

意欲稍去之，惜此方薆郁。飓风忽西来，势倒沧海竭。

屋瓦尽飞扬，行道多颠蹶。挺然与风争，倔强蛟龙跋。

终然不自持，划若崩山坼。杜陵惜楠树，我意亦恍惚。

信哉昌黎言，木高风必折。勿言势崔嵬，蝼蚁中潜穴。

似闻崇明沙，滨江马陀窟。万室随江流，老少多漂没。

公胡久彷徨，为此良咄咄。翻惜堂搆初，不种松与柏。
九江早秋
罗隐（唐代）

雨过晚凉生，楼中枕簟清。海风吹乱木，岩磬落孤城。

百岁几多日，四蹄无限程。西邻莫高唱，俱是别离情。
云庄菊日起岩必东诸贤过访 其二
林俊（明代）

老爱登临足力微，少林桃竹转深依。重阳物候今能减，四妙风深眼似稀。

把菊近邻还送酒，对床有客感留衣。最怜薄晚青山色，独对床前白板扉。
刘生
江晖（明代）

五陵多美选，六郡尽良家。刘生代豪荡，标举独荣华。

宝剑长三尺，金樽满百花。唯当重意气，何处有骄奢。
齐云阁
王庭圭（宋代）

缥缈虚无里，嵯峨碧绕穹。云从断山起，楼在半天中。

暮碧千峰雨，凉生四面风。更临风雨上，待看出丰隆。
宫词
朱权（宋代）

溶溶庭院梨花月，风静时闻笑语妍。
今夜婕妤犹带酒，秋千蹴破柳间烟。
涌金门城望五首
方回（元代）

左看城阙右看湖，辗翠蹄红路欲芜。
君子颇闻梁上有，丽人何至水边无。
他时公论谁良史，往日虚名几腐儒。
地下西施应冷笑，不缘红粉解亡吴。
新睛
孙原湘（清代）

丰姿瞥见更倾城，众里纤长最著明。翠袖羞拢金钏影，画帘惊堕玉钗声。

贵人原自肌盈实，妃子何惭骨细轻。一种大家风范在，暂来门巷看新晴。
懒出
舒岳祥（宋代）

飞雾不成雨，幽人懒出豀。
落红双雉过，新绿一鹃啼。
野饮呈祝山甫
华岳（宋代）

野景何须买，山花不待培。幕天分古木，裀地得苍苔。

酒上莺调曲，肴空鹊堕梅。一壶随所适，何处问蓬莱。
敕局同年相饯是日谢遣婢子春饶者还其家同年大不然之共怅然也
王质（宋代）

已恨此身多，将如之子何。自甘吾潦倒，真恐汝蹉跎。

身老便孤睡，家贫喜自歌。辎軿他日见，各想旧婆娑。
秋风歌
曹勋（宋代）

萧萧兮寂寥，劳心兮忉忉。
交河水冷胡马骑，良人万时从嫖姚。
罗衣宽尽慵梳掠，翡翠无光香自消。
过岭将至江华先寄朱成伯二首 其一
吕本中（宋代）

自怪匆匆来往忙，又携儿女过湖湘。敢言此地能安稳，且道新年离瘴乡。
避地越中作
韦庄（唐代）

避世移家远，天涯岁已周。岂知今夜月，还是去年愁。

露果珠沈水，风萤烛上楼。伤心潘骑省，华发不禁秋。
三高祠咏古三首 其二
刘季孙（宋代）

吴江净如镜，吴艇轻如飞。吴山远如画，此景天下稀。

秋风晓槭槭，秋雨凉霏霏。谁将菰菜撷，正是鲈鱼肥。

时有季鹰者，怀此知所归。浩歌有馀乐，肯乐首阳饥。

亲朋不可挽，飘忽云边衣。亦闻有富贵，大第严朱扉。

食必列钟鼎，侍妾鸣珠玑。簪裾望颜色，宾从生光辉。

一言转造化，枯朽生芳菲。功高责更重，势或干天威。

福深祸亦称，颠覆始知机。斯人悟兹理，吊世潜欤欷。

浮沉顾宠禄，安能与心违。沧波浩无际，草木情依依。

可以恣幽步，白云藏钓矶。静引一杯酒，高歌怜昨非。

数峰太湖上，斜阳明翠微。虚亭展遗像，想见犹忘机。
再和尧夫年老逢春
司马光（宋代）

年老逢春犹解狂，行歌南陌上东冈。
晴云高鸟各自得，白日游东相与长。
草色无情尽眼绿，花林多思袭人香。
吾侪幸免簪裾累，痕饮闲吟乐未央。
送何正臣主簿
王安石（宋代）

何郎冰雪照青春，应敌皆言笔有神。
鲁国儒人何独少，元君画史故应真。
百年冠盖风云会，万里山川日月新。
何但诸公能品藻，会须天子擢平津。
禅人并化主写真求赞 其五十四
释正觉（宋代）

发作残雪之白，目带深秋之寒。春山未暖，野水无澜。

家风摩鼻孔，好事上眉端。三世因缘兮半身而应，十方刹海兮一吸而乾。
初到都下供职寄黄九
张耒（宋代）

千里不相见，劳劳复何辞。
不远一城中，耿耿令我思。
僦舍酒家楼，推垆卷其旗。
鼠壤败晨炊，守翁噪群儿。
马傍挟两羸，双踵待刻移。
五日长安尘，故山梦中归。
何以洗我心，望君青松姿。
怀情久不吐，古屋弦悲诗。
和晏太尉三月十三日锡庆院二首
宋祁（宋代）

绀宇传香鹭序回，南趋别馆宴庭开。
正因恩厚心先醉，不待君王常满杯。
蓝舆行清辉门外即事
程俱（宋代）

映日梅花雪不如，清溪一曲抱城隅。何时五亩开三径，负郭临溪寄一区。
送王甲宰青石县
魏野（宋代）

陶潜但植当门柳，潘岳惟栽满县花。
争似伯玄青石去，教民先只种桑麻。
题七星岩 其三
谭胜祖（明代）

谁书景福笔嶙峋，眼底遗文世外身。渐入璇玑窥宝相，斜穿环翠揖真人。

啸台孤凤嘘灵草，润石眠龙露好春。忽转平铺开返照，还疑宫阙涌金银。
寄湛上人
释智圆（宋代）

几年辞辇寺，拥衲住云林。
上国归心绝，千峰去梦深。
残经看雪卷，好句听秋吟。
曾有寻高迹，禅房古木阴。
发益昌
度正（宋代）

牵江万斛犯惊湍，终日号呼寸寸难。
少驻不妨官避客，也教容易下前滩。
句
释昙颖（宋代）

從归青嶂里，不出白云来。
如梦令（书百方观音寺壁）
向滈（宋代）

直面雨轻风峭。极目水空烟渺。家在武陵溪，无限壑讥峰诮。归好。归好。睡足一江春晓。
和次子耜久雨韵三首
曹勋（宋代）

连朝阴未断，仰食虑尤深。
檐溜无穷响，邨灯几处砧。
吾儿诗有债，老我韵劳心。
屏翳安能借，吹天扫积阴。
再寄阿谁
释函可（明代）

三百年来一老臣，蹁跹双袖白纶巾。数茎霜雪留前代，半幅江山付后人。

诸祖传灯能共證，满庭流水未全贫。遥知桥畔梅花发，极目寒边欲寄春。
听屠生说马僧事证之随园所书者纪以古诗
佘梅（清代）

大漠风荒荒，日落尘头黄。黄尘高玉门，行客心徬徨。

客行何徬徨，橐有千金装。千金橐马头，两客同扶将。

饮雪不愁饥，卧冰不愁僵。但愿程复程，安稳还故乡。

道逢两异僧，铁杖肩肥囊。隐隐在马后，杳忽在前行。

两僧一实尼，陌路相鸳鸯。问之遽遭叱，对之神沮丧。

舌结不敢答，凛凛趋路傍。白日匿西影，投店知何方。

两僧同店栖，同院东西厢。夜半来叩门，叩门知为僧。

僧言吾乏金，将使尔金偿。客乃长跪求，金在凭主张。

僧且不杀人，僧且叩其详。尔自何方来，橐有千金强。

告自西边归，惠承将军筐。将军年与岳，聘我随边营。

朝踰俄侬河，暮走森博城。告捷贻千金，令我还吴乡。

僧问客所言，举首忽自飏。错愕不可解，谁审凶与祥？

荒鸡鸣喔喔，客复行登程。人疲马力乏，卒复遇强横。

人头络马项，黄金著两裆。双辔高如龙，鞯勒生辉光。

两骑连镳来，伟体何昂藏。见客解鞍下，拉马拴白杨。

抽刀磨霍霍，睨客千金强。两僧忽复来，两贼逝焉亡。

不辨何因缘，行行趋前程。暮又同店栖，同院东西厢。

夜半来叩门，叩门知为僧。叩门果为僧，见之逾惊惶。

两客长跪求，金在凭主张。僧且不杀人，僧且道其详。

杀尔在须臾，向者马上郎。谁实保尔金，使尔身不亡。

我今为尔贺，前路当无殃。不辨何因缘，救我微命生。

奉金愿为报，请留姓名芳。为言两桀贼，坐马同骕骦。

屈我禅杖铁，勒彼马项强。顾使贼胆摧，遽迫投穷荒。

我岂为区区，我亦尔同乡。往昔为盗诬，亡命奔殊方。

殊方为头陀，头陀杀人强。结交椎埋儿，窃马择其良。

窃马便爱马，但恨无龙骧。劫财赡资斧，安念梓与桑。

后逢塞上尼，校艺艺相当。遂与结绸缪，陌路相鸳鸯。

行止无定踪，去来无定方。妖星耀西北，大军征卜藏。

上将亦有马，有马马之良。有马马之良，良马真龙骧。

环营万貔貅，危耸蒺藜墙。我如飞鸟堕，赤手提丝缰。

将军来饲马，秉烛烂生光。问之遽遭叱，对之神沮丧。

问我为刺客，抑来窃骊駹。我言窃马来，公马真龙骧。

将军饲马毕，呼我同入营。入营命我侍，鼎俎陈腥芗。

出釜蒸蒸羊，倒瓮温温浆。呼我为健儿，命我同倾觞。

将军饮云醉，鼻息雷振床。我亦帐下眠，谁审凶与祥？

诘朝传将令，易我戎服装。点我为将校，西征随戎行。

冰山高嵬嵬，日月无晶芒。雪海千顷寒，戈壁摩穹苍。

我为向道官，连月携糇粮。一夕辕门开，万骑驰奔腾。

呼我入内营，主帅当中央。将军侍帅左，密谕相丁宁。

黄金千百镒，明珠光莹莹。汝其赍斯往，谕令番王降。

番王乃老妪，两鬓皤如霜。毳幕红灯悬，櫑镞周其旁。

猋拉复雷骇，下隶瓯脱王。汝去莫误入，汝去须周防。

我竟踰壁投，从妪陈篚筐。一一传帅令，速速催主张。

番妪惊且疑，犹豫言待商。我即挥利刃，刀断三重障。

欲战即速战，欲降即速降。大军严阵待，何复容商量？

番妪向我跪，愿言诘朝降。雪花盘万鸦，笳鼓声苍凉。

旌旆耀阴山，星海流血汤。立断番王头，号召传峦荒。

番夷慑心服，大功反掌成。版舆揽西土，骏烈开鸿疆。

露布奏捷还，赏赐百千强。问我何所欲，策勋当为郎。

我为不羁马，桀骜难服箱。安能恋刍豆，束我冠与裳。

脱我将弁衣，还我头陀装。鸿雁辞林巢，蓬叶随风飏。

陌路与尔逢，知尔来边城。尔亦将军客，况复为同乡。

何忍使尔危，视尔他乡亡。言毕出门去，挥手辞茫茫。

四野酸风嘶，北斗低不昂。水行无鳄蛟，陆行无豺狼。

愿此皇路亨，万里归平康。
寒食前一日行部过牛首山七首
杨万里（宋代）

单车一节又行春，敢为观风惜病身。
只是担头无櫑子，枉教唤作蹈青人。
关中吟十首 其九
释函是（明代）

千锤万鍊虚空碎，不似频呻呵欠时。若更醉酣三昧酒，几多生灭目前遗。
次韵闻复西湖夏日六言 其一
释道潜（宋代）

山水初无今古，人间自有沈浮。试问行歌野老，桑麻用事何忧。
奉和少傅桂翁郊坛喜晴奉天殿捧诏 其二
严嵩（明代）

奠璧南郊祀九成，肇陈琼册荐鸿名。万方濊泽颁皇诏，五夜精禋竭圣情。

淑气正随葭管动，日华先上衮衣明。殿头鹄立知元辅，亲佐唐尧致太平。
客中元夕
姜特立（宋代）

病起春工渐有涯，烧灯时节未还家。
老无筋力追年少，闲有诗篇纪物华。
风暖欲吹残雪尽，月明不着片云遮。
山中儿女应思我，孤负江梅岁树花。
赠裱褙匠
萧立之（宋代）

牙签玉轴新未触，何如颓檐灯火读。李成骤雨郭熙山，何如一藤烟火间。

书画移人亦尤物，宝绘堂中长公说。子持此艺将归时，霜刀正足供刈葵。

争名场中困机械，学古悠悠晚知悔。残编料理数能来，了我明窗读书债。
书怀
宋祁（宋代）

功成有意避斋坛，睨柱无瑕玉更寒。
万里长风收戍旆，三年零雨拂归鞍。
樽中酒美催高会，圯上书閒得细看。
岁晏雪园宾盖少，要须枚叟奉馀欢。
次韵答郭总戎武定题烟霞洞二首 其二
湛若水（明代）

七十二峰光影，二百里外风波。不笑人间冷澹，高情那识其他。
李牧祠下眺望作
苏祐（明代）

泉源冰窦入春分，鸟语花香迟客闻。
戍鼓寒沉龙塞月，夕烽晴照雪山云。
年来近野多戎垒，时过回阳几雁群。
险绝颇怜今昔地，莫教空说李将军。
西江月·浩浩弥天匝地
姬翼（元代）

浩浩弥天匝地，冥冥贯石穿金。千形万状内浮沉。往古来今只恁。搏块当空未见，遗珠罔象能寻。无生一曲少知音。唱出诸方口噤。
春行武关作
雍陶（唐代）

风香春暖展归程，全胜游仙入洞情。
一路缘溪花覆水，不妨闲看不妨行。
自饮
郭登（明代）

我貌不逾人，幸自心不丑。
清晨对明镜，白发惊老朽。
知音苦难遇，时事不挂口。
朝盘堆苜蓿，且饮杯中酒。
倾阳忽西下，不谓沉酣久。
山童笑相语，一醉须一斗。
边城曲米贵，未审翁知否。
不惜典衣沽，但问谁家有。
【双调】新水令_一春常费买
景元启（元代）

一春常费买花钱，锦营中惯曾游遍。酒斟金叵罗，人伴玉婵娟。急管繁弦，
高楼上恣欢宴。
【驻马听】骄马吟鞭，我是个酒社诗坛小状元。舞裙歌扇，伴着个风花雪月
玉天仙。我把紫霜毫书满碧云笺，他撮着泥金袖绣彻红绒线。正当年，一团儿娇
艳堪人羡。
【雁儿落】蛾眉翡翠钿，玉腕黄金钏。酥胸兰麝香，檀口丁香煎。
【德胜令】因此上典卖了洛阳田，重建座丽春园。安排下剪雪裁冰句，准备
着尤云雨言。床边，放一卷崔氏春秋传。窗前，横一幅双生风月篇。
【川拨掉】拚了个吃昏拳，怕甚么咽顽涎。割舍了铜斗儿家缘，铁板儿似盘
缠。便日用三千，我其实少不得个娇滴滴玉人儿过遣，怕的是独自眠。
【七弟兄】我这里告天：可怜，教我永团圆！原天公与我行方便，地连枝产
朵并头连，天比翼生对双飞燕。
【梅花酒】到春来景物妍，簪杏鬟鬟蝉，拾翠步金莲，听鸟并香肩。到夏来
携手上采莲船，瓜初剖水晶丸，酒新泛蓿砂煎，鱼旋打锦鳞鲜。
【收江南】呀！到秋来看四围红叶满山川，两行翠袖画堂前，看一轮明月照
天边。到冬来雪花儿满天，蒸羊羔美酒庆丰年。
【尾声】四时独占风流选，百年遂却于飞愿。常言道女貌郎才，恨惹情牵。
将一对美满姻缘，万载千秋教人做笑话儿演。
春日与友人话别
罗邺（唐代）

酌坐对芳草，东风吹旅衣。最嫌驱马倦，自未有山归。

华发将时逼，青云计又非。离襟一沾洒，回首正残晖。
酬卢直院新荷
释居简（宋代）

爱此青钱小，移舟傍浅湄。团青迎浴佛，脆绿未巢龟。

翠幄钿孤镜，瑶田葑四维。微风翻嫩紫，半捲欲开时。
夏日山居 其七
释道潜（宋代）

古径斜依杉竹，薰风永日无人。噪鹊鸣鸠去后，一声幽磬南邻。
送赵叔静教授闽中四首 其三
陈傅良（宋代）

烱烱出万壑，冰壶县清秋。孰与玉瓒中，穆然养黄流。

孤松高半天，兰芷复过幽。看君最雍容，柰何短自谋。
江城子·东池约游西湖，兼怀浙中副使欧阳子衡
曾廉（清代）

西湖凉爽似秋天。走银笺。召令前。高兴东池，欲访浣纱仙。

南北前前孤鹤起，翻皓月，下寒烟。

姑苏公子昔翩翩。泊湖边。使君船。犹忆平山，堂上见诗篇。

今日头颅应雪白，知一见，两相怜。
赠卢十二竹枝词十二首 其十一
申佳允（明代）

白玉仙童吹紫鸾，飞来次第落洺干。他年乱舞琼筵上，赢得吴姬笑眼看。
访无畏庵琳和尚
毛滂（宋代）

踏遍武康境，铜山分外幽。
师今提奥恉，谁不仰风流。
松老巢玄鹤，车闲卧白牛。
一时冠盖拥，欲去更迟留。
蜡梅十五绝和陈天予韵
唐仲友（宋代）

积雪愁阴久不开，为怜花冷故徘徊。
凭君琢句留金蕊，待取霜风送月来。
元夕
薛季宣（宋代）

元夕不作会，莲灯相照明。影光严铁马，欢噪合金城。

发策闷如醉，中庭空自行。月娥云镜暗，樽酒为谁倾。
表兄陈安行迁右司仲兄迁大理丞余迁太府丞寄
楼钥（宋代）

东塾谈经岁月轻，外家生长复何营。
王生此舅若无有，杨恽一书安得成。
首寄新诗钦厚意，却思往事念平生。
当时更荷外祖母，幼惠尤怜盛氏甥。
和舒信道二首 其二
韦骧（宋代）

谪仙居处枕湖边，手种垂杨已系船。勿谓门庭岑寂久，天将巨用理当然。
五日过就公赋
道敷（明代）

看竹闲相及，即非采艾期。
感时心自摄，与坐语还痴。
阶暝烟粘草，篱疏风损葵。
乞来平日饭，都是午时炊。
志仁监薄示五言十五韵夸徐潭之胜次韵一首
刘克庄（宋代）

岚翠屏环墅，溪光炼抹坤。
尚书华栋改，先辈钓矶存。
久卧漳滨疾，谁招楚泽魂。
昔惭葵卫足，今喜叶归根。
自志台卿墓，休争谢传墩。
牧慵贪草暖，鸟急怕林昏。
时许樵分席，何烦客扫门。
早嫌皮袋臭，晚悟髑髅尊。
童子便高枕，偷儿瞰短垣。
岁寒始知柏，劫火不焚璠。
恩未忘簪履，衰难恋厩轩。
抽身脱胶扰，掩耳避啾喧。
联句那无藉，藏书幸有繁。
故交频暖热，新贵断寒暄。
篱落多疏阙，犹须折柳樊。
代赠峡江王巡检
郭钰（元代）

将军仗节镇巴邱，虎豹深藏山水幽。草露洲长朝试马，柳风波细晚回舟。

岳飞曾作千夫长，李广终期万户侯。且访南邻读书客，论诗说剑自风流。
丁四首，俱吉阳书院景物 其四 如斯桥
庞嵩（明代）

夫子在川上，示以逝如斯。法天以行健，见易时见之。
河满子
晏几道（宋代）

绿绮琴中心事，齐纨扇上时光。五陵年少浑薄幸，轻如曲水飘香。夜夜魂消梦峡，年年泪尽啼湘。

归雁行边远字，惊莺舞处离肠。蕙楼多少铅华在，从来错倚红妆。可羡邻姬十五，金钗早嫁王昌。
昔昔盐二十首 其十三 惊魂同夜鹊
弘历（清代）

三匝无堪托，一心谁共论。翻怜寒夜鹊，同是易惊魂。

玉塞山千叠，银河月半痕。岂因惯烧脑，终是不忘恩。
寄陈道人时在吕城窦氏庄
周孚（宋代）

渠家五桂后，卜宅近青郊。老竹窗前干，寒松屋外梢。

才抛汗脚袜，真得盖头茅。落日春山路，病夫还解包。
小山
赵蕃（宋代）

昔人评画图，咫尺论万里。
公家一拳石，意趣端如此。
赠星士
王镃（宋代）

我命梅花好与同，生来清苦雪霜中。
易堂有历曾推算，才得春风运便通。
念奴娇（题马嵬图）
程武（宋代）

蜀江城远，想连云危栈，接天穷处。惆怅烟尘回首地，双阙觚棱处故。龙扈星联，羽林风肃，未放鸾駣去。不堪掩面，泪沾宸袖如雨。

底事当日昭阳，吹羌鸣羯，涴却霓裳舞。三十六宫春满眼，曾把色嗔香妒。芳草埋情，飞花陨怨，翻被蛾眉误。画图惊见，黯然魂断今古。
南乡子 其十一 春雪早行
董元恺（清代）

莫道梦魂遥。六出飞花处处飘。独倚破帘闲怅望，春朝。

雪满长安酒价高。

跃马上河桥。菰叶风翻绿剪刀。为近都门多送别，长条。

力不禁风旋旋销。
送外兄方卿公美赴广东宪十绝
黄公度（宋代）

千里江山一雁声，广文官舍冷如冰。
祈奚若未忘公举，魏戊犹堪备内称。
长安早春（一作张子容诗）
孟浩然（唐代）

关戍惟东井，城池起北辰。咸歌太平日，共乐建寅春。

雪尽青山太，冰开黑水滨。草迎金埒马，花伴玉楼人。

鸿渐看无数，莺歌听欲频。何当遂荣擢，归及柳条新。
太液晴波
曾棨（明代）

灵沼溶溶淑气回，玉泉初暖碧如苔。
风回鳌背山光动，日照龙如镜影开。
飞鸟惯随仙仗过，游鱼偏识翠华来。
愿倾池水成春酒，添进南山万寿杯。
生查子
陆游（宋代）

梁空燕委巢，院静鸠催雨。香润上朝衣，客少闲谈尘。

鬓边千缕丝，不是吴蚕吐。孤梦泛潇湘，月落闻柔舻。
中秋后一夕正望浮桥观月
陈文蔚（宋代）

省赋山间明月章，好风吹我上河梁。
冰轮不带一分缺，玉鉴无如今夕光。
正自凭栏观水静，不妨倚杖看人忙。
有谁会得迟归意，籁息天高午夜凉。
送张子玉
张建（宋代）

渭水玻璃碧，秦山剑戟明。秋光如我瘦，行色与君清。

蝉嘒西风柳，鸦翻落日城。归舟幸无物，且莫苦贪程。
秋日自广至韶江行有作 其十四
屈大均（明代）

波涛鼓舞乱峰回，出峡还愁入峡来。百十长篙争一石，香炉撑破断厓开。
答友生山居寄示
齐己（唐代）

嘉遁有新吟，因僧寄竹林。静思来鸟外，闲味绕松阴。

兵寇凭凌甚，溪山几许深。休为反招隐，携取一相寻。
行香子·顿脱尘羁
明本（元代）

顿脱尘羁。深处幽栖。兀腾腾、绝处忘机。绳床石枕，竹榻柴扉。却处无忧，处无喜，处无非。淡饭黄齑。寂寞相宜。类孤云、野鹤无疑。策筇峰顶，岩洞闲嬉。但看青山，看绿水，看云飞。
题慧聚寺
杨则之（宋代）

雪晴山色一重重，因暇寻幽访古踪。神叠石基成宝殿，柱图灵品感真龙。

僧居渐远林间地，客枕曾闻月下钟。会得登临便无事，门前流水照青松。
宿泊孟津寄三堂友人
韦庄（唐代）

解缆西征未有期，槐花又逼桂花时。鸿胪陌上归耕晚，

金马门前献赋迟。只恐愁苗生两鬓，不堪离恨入双眉。

分明昨夜南池梦，还把渔竿咏楚词。
吴人歌
佚名（唐代）

朝判长洲暮判吴，道不拾遗人不孤。
题赵君发牧牛图
韩驹（宋代）

王孙岂识田家趣，妙画聊因好古收。惟有野人开卷笑，忆骑牛背下西畴。
赠许体之
晁补之（宋代）

楼下无心卧许公，求田已约暮年同。
诗来正值花如雪，心事春风浩荡中。
碧鸡草堂呈刘后村
宋庆之（宋代）

斯文海内声名阔，犹是乾淳一脉馀。
须信昌黎曾得谤，可怜太史未成书。
碧鸡有地吟诗老，金马无心待诏初。
甚欲见君三十载，春风今日侍巾车。
八景 其四 枫林古庙
梁兰（明代）

枫林岁月深，野庙丹青古。秋风下红叶，纷飞塞庭户。

日暮何处翁，明灯向神语。
题尤溪县林平铺壁
韦骧（宋代）

前岁方离蜀道难，崎岖今日过黄山。自嗟使事殊无补，祇向尘途历险难。
建昌憩李尚书山房
区仕衡（宋代）

旧里鸣珂一下车，蓬山西观更谁如。
木天清梦何人到，花雨空林有客居。
楼迥更堪看蠡泽，云深犹自护匡庐。
高斋贡馆新增色，读尽尚书万卷余。
呈曾秀州原伯二首 其一
周孚（宋代）

叹息茶山老，知名四十年。惊看二龙在，喜有一灯传。

厚礼惭虚左，微材许诣前。形神见公妙，闭口敢言禅。
奉母八首仍依前韵 其三
张国维（明代）

洞房璇室似方诸，冬日凝温寝食舒。褥拥华茸欣对雪，杖携灵寿代登舆。

老人南极明天汉，王母西池绚佩裾。退食优游承色笑，娱亲何敢厌周庐。
送王敦素
邓深（宋代）

龙蟠山色引衡庐，霜落江清影碧虚。
鼓枻厌骑沙苑马，行厨饫食武昌鱼。
缓歌玉树翻新曲，趣入金銮续旧书。
官达故人稀会面，君来相见肯如初。
晚秋东游寄猗氏第五明府解县韩明府
耿湋（唐代）

步出青门去，疏钟隔上林。四郊多难日，千里独归心。

暮鸟声偏苦，秋云色易阴。乱坟松柏少，野径草茅深。

灞涘袁安履，汾南宓贱琴。何由听白雪，只益泪沾襟。
严尚书重浚横泉井
李翔（唐代）

古甃千寻锁绿苔，老蛟曾遁此中来。厌聆羽客提锋入，喜见将中仗节开。

玉液洞通甘似醴，金瓶轮下殷如雷。更闻堪疗群生疾，愿倚崇栏饮一杯。
题琴台
田况（宋代）

西汉文章世所知，相如闳丽冠当时。
游人不赏凌云赋，只说琴台是故基。
游海珠寺
李韡（明代）

渺渺昙花映座光，周遭石槛绕沧浪。居如龙树趺为坐，水似曹溪挹亦香。

向晚落霞浮栋宇，有时白月度慈航。表贤原是瞻依地，暂借祇林一咏觞。
明日诗至过相称谓次韵还之
方岳（宋代）

捲还一幅玉壶秋，无实之名我所忧。不似蒙庄解齐物，以吾为马以为牛。
荷兰入贡
劳之辨（清代）

六载垂衣奠九环，梯航闽峤达燕山。周官职贡惟中土，王会披图列百蛮。

鲸海何年归凤历，鲛人此日识龙颜。炎洲万里凭风信，不似珠崖困往还。